O‘zbekiston Respublikasining Mustaqilligi kuni munosabati bilan xorijiy davlatlar rahbarlari va taniqli arboblaridan qutlovlar

31.08.2020
O‘zbekiston Respublikasi mustaqilligining 29 yilligi munosabati bilan Prezident Shavkat Mirziyoyev nomiga xorijiy davlatlar va hukumatlar, nufuzli xalqaro tashkilotlar rahbarlari, taniqli davlat, jamoat va din arboblaridan samimiy qutlovlar kelmoqda.
Ularda O‘zbekistonning davlat va jamiyat qurilishida erishgan muvaffaqiyatlari, mamlakatning barqaror taraqqiyotini ta’minlash va aholi turmush darajasini oshirish, respublikamizning xalqaro maydondagi nufuzini mustahkamlashga qaratilgan keng miqyosli ijtimoiy-iqtisodiy islohotlar natijalari e’tirof etilgan.
Maktublarda davlatimiz rahbari va O‘zbekistonning koʻp millatli xalqiga farovonlik, tinchlik-osoyishtalik va ravnaq tilaklari izhor etilib, xalqaro hamjamiyat oldida turgan umumiy global xatarlar tez fursatda yengib oʻtilishiga ishonch bildirilgan.
******
O‘zbekiston Respublikasi Prezidenti
Shavkat Mirziyoyev Janobi Oliylariga
Janobi Oliylari!
Mustaqillik kuni munosabati bilan O‘zbekiston Respublikasi xalqiga samimiy tabriklarimni izhor etishga ijozat bergaysiz.
Birlashgan Millatlar Tashkilotining har bir a’zosi oʻzining betakror madaniyati va tarixiga ega, ularning xilma-xilligi BMT va dunyoni boyitmoqda. Mamlakatingiz Birlashgan Millatlar Tashkiloti faoliyatida xalqaro kun tartibidagi barcha masalalar borasida ishtirok etishi juda ham muhim.
Joriy yilda, Barqaror taraqqiyot sohasidagi maqsadlarga erishish boʻyicha harakatlarning birinchi oʻn yilligida, barchaning manfaatiga xizmat qiladigan adolatli globallashuvni barpo etishda umumiy maqsadlarimizni kuchaytirishimiz lozim.
Dunyoni barcha uchun yanada tinch, adolatli va barqaror qilishga intilar ekanmiz, bu boradagi barcha sa’y-harakatlarda O‘zbekiston Respublikasining hissasi va koʻmagidan umidvorman.
Janobi Oliylari, Sizga boʻlgan eng yuksak ehtiromimni qabul qilgaysiz.
Antoniu Guterrish
Birlashgan Millatlar Tashkiloti Bosh kotibi
******
O‘zbekiston Respublikasi Prezidenti
Shavkat Miromonovich Mirziyoyev Janobi Oliylariga
Muhtaram Shavkat Miromonovich!
O‘zbekiston Respublikasining milliy bayrami – Mustaqillik kuni munosabati bilan samimiy tabriklarimni qabul qilgaysiz.
O‘zbekistonning ijtimoiy va iqtisodiy sohalarda erishgan muvaffaqiyatlari barchaga ma’lum. Mamlakatingiz jahon maydonida e’tirof etilgan obroʻ-e’tibor qozongan, xalqaro kun tartibidagi dolzarb masalalarni hal etishda muhim oʻrin tutadi.
Rossiya-O‘zbekiston munosabatlari strategik sheriklik va ittifoqchilik ruhida rivojlanib bormoqda. Ishonchim komil, birgalikdagi sa’y-harakatlar bilan koʻp qirrali ikki tomonlama munosabalarni doʻst xalqlarimiz farovonligi yoʻlida yanada rivojlantiramiz.
Sizga, muhtaram Shavkat Miromonovich, sihat-salomatlik va davlat rahbari sifatidagi faoliyatingizda ulkan zafarlar, O‘zbekistonning barcha fuqarolariga esa baxt-saodat va farovonlik tilayman.
Hurmat bilan,
Vladimir Putin
Rossiya Federatsiyasi Prezidenti
******
O‘zbekiston Respublikasi Prezidenti
Shavkat Mirziyoyev Janobi Oliylariga
Hurmatli Prezident Janoblari!
Xitoy Xalq Respublikasi hukumati va xalqi nomidan, shaxsan oʻz nomimdan Sizni va Siz orqali birodar O‘zbekiston xalqini davlat mustaqilligining 29 yilligi munosabati bilan samimiy tabriklashga ijozat bergaysiz.
Keyingi yillar O‘zbekistonda Sizning zabardast rahbarligingizda turli yoʻnalishlarda islohotlar amalga oshirildi, davlat qurilishi sohasida katta muvaffaqiyatlarga erishildi. Xitoy bundan chin yurakdan mamnun. Koronavirus infeksiyasi tarqalganidan soʻng O‘zbekiston ushbu epidemiyaga qarshi kurashishda jipslashdi. O‘zbekiston xalqi bunda albatta gʻalaba qozonishiga qat’iy ishonaman.
Joriy yilning may oyida telefon orqali doʻstona ruhda muloqot qildik, koronavirusga qarshi umumiy kurashimiz va ikki tomonlama hamkorlikni mustahkamlash boʻyicha muhim kelishuvlarga erishdik.
Xitoy-O‘zbekiston munosabatlarini rivojlantirishga katta e’tibor qaratmoqdaman hamda oʻrtamizdagi namunali ishchan munosabatlarimiz va shaxsiy doʻstlikni yuksak qadrlayman.
Siz bilan birgalikda Xitoy-O‘zbekiston har tomonlama strategik sheriklik munosabatlarini mamlakatlarimiz va xalqlarimiz farovonligi yoʻlida rivojlantirishda yangi natijalarga erishish uchun harakat qilishga tayyorman.
Doʻst O‘zbekistonga ravnaq va kuch-qudrat, uning xalqiga esa baxt-saodat va farovonlik tilayman.
Si Szinpin
Xitoy Xalq Respublikasi Raisi
******
O‘zbekiston Respublikasi Prezidenti
Shavkat Mirziyoyev Janobi Oliylariga
Muhtaram Prezident Janoblari!
Amerika xalqi nomidan Ciz va O‘zbekiston xalqini mamlakatingiz mustaqilligining 29 yilligi bilan tabriklayman. Amerika Qoʻshma Shtatlari davlatingiz suvereniteti, mustaqilligi va hududiy yaxlitligini qoʻllab-quvvatlashda sizga yelkadoshdir.
O‘tgan yil ichida, hatto global xatarlarga qaramay, yanada chuqurlashgan keng miqyosli hamkorligimizni yuqori baholayman. Markaziy Osiyo mamlakatlari oʻrtasidagi aloqalarni mustahkamlash hamda Afgʻoniston bilan hamkorlik va rishtalarni yaxshilash boʻyicha tashabbusingizni olqishlayman. Shuningdek, men katta maqsadlarni koʻzlovchi islohotlar dasturingizni yuqori qadrlayman, u toʻliq amalga oshgach, O‘zbekiston xalqi va umuman mintaqaning yanada ochiq va farovon kelajagini ta’minlaydi.
Amerika Qoʻshma Shtatlari ushbu tashabbuslarda va COVID-19 ga qarshi kurashda sherigingiz ekanidan faxrlanadi. Kelgusi yilda hamkorligimizning yanada samarali natijalariga umid qilib qolaman.
Hurmat bilan,
Donald Tramp
Amerika Qoʻshma Shtatlari Prezidenti
******
O‘zbekiston Respublikasi Prezidenti
Shavkat Mirziyoyev Janobi Oliylariga
Muhtaram Shavkat Miromonovich!
O‘zbekiston Respublikasining milliy bayrami - Mustaqillik kuni munosabati bilan samimiy tabriklarimni qabul qilgaysiz.
Tarixan qisqa davrda mamlakatingiz katta yutuqlarga erishdi - u nafaqat Markaziy Osiyoda, balki xalqaro maydonda ham faol ishtirokchiga aylandi.
Qardosh O‘zbekistonga farovonlik va jadal taraqqiyot, oʻzbek xalqi Siz rahbarligingizda porloq kelajakka erishishini chin yurakdan tilayman.
Sizning mintaqamiz davlatlari oʻrtasida sheriklik va hamkorlikni, shu jumladan Markaziy Osiyo davlatlari rahbarlarining maslahat uchrashuvlari doirasida mustahkamlashdagi sa’y-harakatlaringizni alohida ta’kidlamoqchiman.
Men mamlakatlarimiz oʻrtasidagi koʻp asrlik an’anaviy hamkorlik asosida shakllangan strategik sheriklik bundan buyon ham rivojlanib borishiga ishonaman.
Fursatdan foydalanib, muhtaram Shavkat Miromonovich, Sizga mustahkam sogʻlik va ulkan muvaffaqiyatlar, qardosh O‘zbekiston xalqiga esa tinchlik va farovonlik tilaymiz.
Samimiyat ila,
Nursulton Nazarboyev
Qozogʻiston Respublikasining Birinchi Prezidenti Elboshi
******
O‘zbekiston Respublikasi Prezidenti
Shavkat Mirziyoyev Janobi Oliylariga
Muhtaram Shavkat Miromonovich!
O‘zbekiston Respublikasining Mustaqillik bayrami munosabati bilan samimiy tabriklarimni qabul qilgaysiz.
Sizning kuchli va ehtiromga sazovor rahbarligingizda O‘zbekiston barqaror rivojlanishni ta’minlashga, xalqaro maydondagi mavqeini mustahkamlashga xizmat qilayotgan keng miqyosli, uzoq istiqbolga moʻljallangan islohotlarni ishonch bilan amalga oshirmoqda.
Qozogʻiston O‘zbekiston erishgan yutuqlardan chin dildan xursand hamda mamlakatlarimiz oʻrtasidagi birodarlik rishtalari va har tomonlama hamkorlikni yanada mustahkamlashga katta ahamiyat beradi.
Ishonchim komil, ikki davlat oʻrtasidagi oʻzaro munosabatlarning barcha masalalari boʻyicha oʻzaro ishonchga asoslangan faol muloqotimiz bundan buyon ham Qozogʻiston-O‘zbekiston doʻstlik, yaxshi qoʻshnichilik va strategik sheriklik munosabatlarini izchil rivojlantirish uchun mustahkam asos boʻlib xizmat qiladi.
Sizga, muhtaram Shavkat Miromonovich, davlat rahbari sifatidagi faoliyatingizda yangi muvaffaqiyatlar, qardosh O‘zbekiston xalqiga esa farovonlik va ravnaq tilayman!
Hurmat bilan,
Qasim-Jomart Toqayev
Qozogʻiston Respublikasi Prezidenti
******
O‘zbekiston Respublikasi Prezidenti
Shavkat Mirziyoyev Janobi Oliylariga
Hurmatli Shavkat Miromonovich!
Qadrli birodarim!
Turkmaniston xalqi va Hukumati nomidan va shaxsan oʻz nomimdan Sizni va Siz orqali butun O‘zbekiston Respublikasi xalqini mamlakatingiz Mustaqillik kuni munosabati bilan samimiy qutlash va eng yaxshi tilaklarimni izhor etish sharafiga muyassarman.
Mustaqillik yillarida qardosh O‘zbekiston oʻz davlatchiligini mustahkamlash, xalq farovonligini yaxshilash va xalqaro maydondagi nufuzini oshirishda sezilarli yutuqlarga erishdi.
Mamlakatingizning barqaror ijtimoiy-iqtisodiy rivojlanishi tanlangan yoʻl naqadar samaradorli ekanining yaqqol tasdigʻidir.
Shuni alohida ta’kidlashni istardimki, Turkmaniston O‘zbekiston Respublikasi bilan yildan yilga yangi mazmun bilan boyib borayotgan munosabatlarni samimiy qadrlaydi. Muloqotimizga xos boʻlgan iliqlik va oʻzaro ishonch bundan buyon ham ikki qardosh xalq manfaati yoʻlida strategik sheriklikni mustahkamlash va rivojlantirishga xizmat qilishiga ishonaman.
Ushbu yoqimli fursatdan foydalanib, Sizga, muhtaram Shavkat Miromonovich, sihat-salomatlik va baxt-saodat, O‘zbekiston xalqiga esa tinchlik, farovonlik va ravnaq tilayman.
Chuqur hurmat bilan,
Gurbanguli Berdimuhamedov
Turkmaniston Prezidenti
******
O‘zbekiston Respublikasi Prezidenti
Shavkat Mirziyoyev Janobi Oliylariga
Hurmatli Shavkat Miromonovich,
Sizni va barcha yurtdoshlaringizni milliy bayram - Mustaqillik kuni bilan chin yurakdan qutlayman.
Shunday muhim kunda Sizga mustahkam sogʻlik, baxt-saodat, ishlaringizda yangi zafarlar, qardosh oʻzbek xalqiga esa abadiy tinchlik, farovonlik va ravnaq tilayman.
Mustaqillik yillarida O‘zbekiston davlatchilikni barpo etishning katta yoʻlini bosib oʻtdi va ijtimoiy-iqtisodiy taraqqiyotda, xalq farovonligi oʻsishini ta’minlashda va oʻzining xalqaro obroʻsini oshirishda salmoqli yutuqlarga erishdi. Ayniqsa, Sizning, muhtaram Shavkat Miromonovich, rahbarligingizda bugun mamlakatning ichki va tashqi siyosatida amalga oshirilayotgan oʻzgarishlar tahsinga sazovor.
Tojikiston-O‘zbekiston doʻstlik va koʻp qirrali hamkorlik munosabatlarini izchil mustahkamlash va kengaytirish har doim Tojikiston tashqi siyosatining eng muhim yoʻnalishi boʻlgan va shunday boʻlib qolmoqda.
Keyingi yillarda tomonlarning birgalikdagi sa’y-harakatlari bilan Tojikiston va O‘zbekiston oʻrtasidagi samarali davlatlararo hamkorlik umumiy manfaatlarning barcha sohalarida izchil rivojlanib borayotganini ta’kidlashdan mamnunman.
Ishonchim komil, koʻp asrlik doʻstlik, yaxshi qoʻshnichilik, oʻzaro hurmat va ishonch an’analariga asoslanib, biz qardosh xalqlarimiz manfaatlari, mintaqamizda tinchlik, barqarorlik va konstruktiv hamkorlikni yanada rivojlantirish yoʻlida ikki mamlakat oʻrtasidagi strategik sheriklik munosabatlarini har tomonlama mustahkamlashda davom etamiz.
Chuqur hurmat bilan,
Emomali Rahmon
Tojikiston Respublikasi Prezidenti
******
O‘zbekiston Respublikasi Prezidenti
Shavkat Mirziyoyev Janobi Oliylariga
Hurmatli Shavkat Miromonovich!
Qirgʻiz Respublikasi xalqi nomidan va shaxsan oʻz nomimdan Sizni va butun O‘zbekiston Respublikasi xalqini Mustaqillik kuni bilan samimiy muborakbod etaman.
Sizning rahbarligingizda O‘zbekistonning mintaqada va butun dunyodagi mavqei sezilarli darajada mustahkamlanganini, mamlakatda amalga oshirilgan keng koʻlamli islohotlar ijobiy natijalar berayotganini ta’kidlamoqchiman.
Ishonchim komilki, sizning koʻmagingiz bilan oʻzaro manfaatli hamkorlik va strategik sheriklik tamoyillariga asoslangan doʻstlik va yaxshi qoʻshnichilik munosabatlari bundan buyon ham ikki xalqning yorqin kelajagi yoʻlida izchil rivojlanib boradi.
Hurmatli Shavkat Miromonovich, Sizga va oilangizga sihat-salomatlik, baxt-saodat, ishlaringizda muvaffaqiyatlar, qardosh O‘zbekiston xalqiga esa tinchlik-osoyishtalik va ravnaq tilayman!
Hurmat bilan,
Sooronbay Jeenbekov
Qirgʻiz Respublikasi Prezidenti
******
O‘zbekiston Respublikasi Prezidenti
Shavkat Mirziyoyev Janobi Oliylariga
Muhtaram Prezident, hurmatli qardoshim!
O‘zbekiston Respublikasining Mustaqillik bayrami munosabati bilan Siz Janobi Oliylarini va Siz orqali butun oʻzbek xalqini xalqim va shaxsan oʻz nomimdan eng samimiy tuygʻularim ila muborakbod etaman.
29 yilligini qutlayotgan doʻst va qardosh oʻlka – O‘zbekiston Respublikasining mustaqilligi biz uchun buyuk quvonch va baxtiyorlik manbaidir.
Turkiya Respublikasi O‘zbekistonning va oʻzbek qardoshlarining yonida boʻlishda davom etadi.
Bu yil fevral oyida Strategik hamkorlik Oliy kengashi  birinchi yigʻilishi va Prezident Devoni qoshidagi kutubxonaning ochilish marosimiga ishtirok etish uchun yurtimizga amalga oshirgan tashrifingizning goʻzal taassurotlari hamon yodimizda.
Strategik sheriklik darajasiga yetgan munosabatlarimizda kuzatilayotgan oʻzgarishlarni e’tiborga olganda, erishilgan jadallik sur’atlari saqlanishi va davom ettirilishi katta ahamiyatga ega.
Bu borada Qurbon hayiti munosabati bilan yuborgan tabrik maktubingizda Strategik hamkorlik Oliy kengashining keyingi yigʻilishini oʻtkazish uchun O‘zbekistonga taklifingizni mamnuniyat bilan oldim. Kelgusida diplomatik kanallar orqali belgilanadigan maqbul sanada O‘zbekistonga tashrif buyurishdan gʻoyat baxtiyor boʻlaman.
Fursatdan foydalanib Siz Janobi Oliylariga sihat-salomatlik, baxt-saodat, doʻst va qardosh oʻzbek xalqiga omonlik tilaklarimni yoʻllayman.
Rejep Tayyip Erdogʻan
Turkiya Respublikasi Prezidenti
******
O‘zbekiston Respublikasi Prezidenti
Shavkat Mirziyoyev Janobi Oliylariga
Muhtaram Shavkat Miromonovich,
Sizga va butun O‘zbekiston xalqiga O‘zbekiston Respublikasi mustaqilligining 29 yillik bayrami munosabati bilan eng samimiy tabriklarimni izhor etishga ijozat bergaysiz.
O‘tgan yili O‘zbekistonga tashrifim davomida alohida strategik sheriklik darajasiga koʻtarilgan mamlakatlarimiz oʻrtasidagi munosabatlar yanada faol rivojlanib borishiga umid qilaman.
Ayni paytda butun dunyo COVID-19 pandemiyasi bilan bogʻliq murakkab davrni boshidan kechirmoqda. Umid qilamanki, mamlakatlarimiz yaqin hamkorlik orqali koronavirusni aql-zakovat bilan yengib, ikki tomonlama aloqalarni yangi, yuqori darajaga koʻtaradi.
Hurmatli Shavkat Miromonovich, Sizga mustahkam sogʻlik va muvaffaqiyatlar, shuningdek, O‘zbekiston Respublikasiga cheksiz farovonlik tilayman.
Hurmat bilan,
Mun Chje In
Koreya Respublikasi Prezidenti
******
O‘zbekiston Respublikasi Prezidenti
Shavkat Mirziyoyev Janobi Oliylariga
Prezident Janoblari!
Sizga va mamlakatingiz fuqarolariga O‘zbekiston Respublikasining Mustaqillik kuni munosabati bilan samimiy tabriklarimni yoʻllayman.
O‘tgan yilgi oʻzaro tashriflarimizdan buyon O‘zbekiston va Germaniya oʻrtasidagi munosabatlar mustahkamlanib borayotgani juda quvonarlidir.
Barchamiz uchun jiddiy muammoga aylangan COVID-19 pandemiyasi inqiroz sharoitida ishonch va sheriklik naqadar muhimligini namoyish etmoqda.
Ayni shu paytda Siz boshlagan islohotlar va modernizatsiya jarayonlari koʻrinarli natijalarni bermoqda. Sizga ushbu yoʻlni muvaffaqiyatli davom ettirishingizni tilayman va Germaniya bu borada O‘zbekistonni qoʻllab-quvvatlashda davom etishga tayyorligini bildiraman.
Sizga eng ezgu tilaklar, O‘zbekiston xalqiga esa erkinlik, xavfsizlik va farovonlik sharoitida tinch kelajakni tilayman.
Frank-Valter Shtaynmayer
Germaniya Federativ Respublikasi Prezidenti
******
Shuningdek, quyidagilar oʻz tabriklarini yoʻllagan:
NARUXITO    -    Yaponiya Imperatori
Ram Nath KOVIND    -    Hindiston Prezidenti
Ashraf G‘ANI    -    Afgʻoniston Prezidenti
Ilhom ALIYeV    -    Ozarbayjon Prezidenti
Aleksandr LUKAShENKO     -    Belarus Prezidenti
Igor DODON     -    Moldova Prezidenti
Vladimir ZELENSKIY    -    Ukraina Prezidenti
YeLIZAVETA II    -    Buyuk Britaniya va Shimoliy Irlandiya Qirolichasi
FILIPP    -    Belgiyaliklar Qiroli
FELIPE VI    -    Ispaniya Qiroli
VILLEM-ALEKSANDR    -    Niderlandiya Qiroli
KARL XVI GUSTAF    -    Shvetsiya Qiroli
Aleksandr Van der BELLEN    -    Avstriya Prezidenti
Rumen RADEV    -    Bolgariya Prezidenti
Yanosh ADER    -    Vengriya Prezidenti
Serjo MATTARELLA    -    Italiya Prezidenti
Egils LEVITS    -    Latviya Prezidenti
Andjey DUDA    -    Polshi Prezidenti
Zuzana ChAPUTOVA    -    Slovakiya Prezidenti
Milosh ZEMAN    -    Chexiya Prezidenti
Simonetta SOMMARUGA    -    Shveysariya Prezidenti
FRANSISK    -    Rim-katolik cherkovi rahbari
Xalifa bin Zoid OL NAHAYoN    -    BAA Prezidenti
Abdulfattoh AS-SISI    -    Misr Prezidenti
Hasan RUHONIY    -    Eron Prezidenti
Imron XON    -    Pokiston Bosh vaziri
Haysam bin TORIQ    -    O‘mon Sultoni
Joko VIDODO    -    Indoneziya Prezidenti
Sulton Abdulloh Ri’yatuddin Al-Mustafo BILLOH     -    Malayziya Podshohi
Halima YaQUB    -    Singapur Prezidenti
Rodrigo DUTERTE    -    Filippin Prezidenti
Mahmud ABBOS    -    Falastin Prezidenti
Abdul HAMID    -    Bangladesh Prezidenti
Shayxa HASINA    -    Bangladesh Bosh vaziri
Abdulmajid TABBUN    -    Jazoir Prezidenti
Bunnyang VORAChIT    -    Laos Prezidenti
Xose Daniel ORTEGA SAAVEDRA    -    Nikaragua Prezidenti
Muhammad bin Zoid OL NAHAYoN    -    BAA Qurolli kuchlari Oliy bosh qoʻmondoni oʻrinbosari, Abu-Dabi Amirligi valiahdi
Muhammad bin Roshid OL MAKTUM    -    BAA Vitse-prezidenti, Bosh vaziri, Dubay amirligi hokimi
Syuy DUN’YuY    -    Oziq-ovqat va qishloq xoʻjaligi tashkiloti (FAO) bosh direktori
Zurab POLOLIKAShVILI    -    Jahon sayyohlik tashkiloti bosh kotibi
Kunio MIKURIYa    -    Jahon bojxona tashkiloti bosh kotibi
Salim AL-MALIK    -    Ta’lim, fan va madaniyat masalalari boʻyicha Islom tashkiloti (AYSESKO) bosh direktori
Jilber UNGBO    -    Qishloq xoʻjaligini rivojlantirish xalqaro jamgʻarmasi prezidenti
Bagʻdat AMREYeV    -    Turkiy tilli davlatlar hamkorlik kengashi Bosh kotibi
Sergey LEBEDEV    -    Mustaqil Davlatlar Hamdoʻstligi Ijroiya qoʻmitasi raisi – Ijrochi kotibi
Xorijiy davlatlar va hukumatlar, xalqaro tashkilotlar rahbarlari, taniqli siyosatchilar va jamoat arboblarining qutlovlari kelishi davom etmoqda.